

LATVIJAS REPUBLIKA

**PRIEKUĻU NOVADA PAŠVALDĪBA**

Reģistrācijas Nr. 90000057511, Cēsu prospekts 5, Priekuļi, Priekuļu pagasts, Priekuļu novads, LV-4126

www.priekuli.lv, tālr. 64107871, e-pasts: dome@priekulunovads.lv

**Lēmums**

Priekuļu novada Priekuļu pagastā

2019.gada 17.decembrī Nr.549

(protokols Nr.13, 34.p)

**Par “Administratīvo teritoriju un apdzīvoto vietu likuma” projektu**

Priekuļu novada dome izskata Latvijas Republikas Saeimas Administratīvi teritoriālās reformas komisijas (turpmāk tekstā – Komisija) pieprasījumu Nr. 111.9/19-1-13/19 iesniegt Komisijai viedokli domes lēmuma formā par likumprojektu “Administratīvo teritoriju un apdzīvoto vietu likums”.

Izvērtējot domes rīcībā esošo informāciju, Priekuļu novada dome uzskata, ka uzsākot jaunu reformu, ir jāizvērtē iepriekšējā reforma, tās ieguvumi un zaudējumi sociāli ekonomiskai attīstībai valsts un pašvaldību līmenī.

Domes rīcībā nav reformas virzītāju pārliecinošs izvērtējums par iepriekšējās administratīvi teritoriālās reformas rezultātā izveidotā Priekuļu novada (izveidots apvienojot Liepas pagastu, Mārsnēnu pagastu, Priekuļu pagastu un Veselavas pagastu) ieguvumiem vai zaudējumiem, kā dēļ ir pāragri veikt nākamās reformas un iepriekš minētās teritorijas iekļaut Cēsu novadā.

Nav gūta pārliecība, ka likumprojekta piedāvātajā redakcijā tiks sasniegts likumprojekta sākotnējās ietekmes novērtējuma ziņojumā (anotācijā) noteiktais tiesiskā regulējuma mērķis un būtība.

Priekuļu novada dome pievienojas Latvijas zinātņu akadēmijas Humanitāro un sociālo zinātņu nodaļas ekspertu konsīlija par administratīvi teritoriālo reformu savā 2019.gada 4.novembra slēdzienā ieteiktajam - atlikt administratīvi teritoriālās reformas ieviešanu līdz brīdim, kad reformas virzītāji būs sagatavojuši vispusīgu analīzi un izskaidrojuši sabiedrībai pierādījumos balstītus priekšlikumus vismaz šādos aspektos: **ietekme uz sabiedrības attīstību, iedzīvotāju dzīves kvalitātes un uzņēmējdarbības vides izmaiņas pēc reformas, reformas saistība ar citām reformām: visa skolu tīkla (ne tikai vidusskolu) optimizāciju, valsts pārvaldes institūciju decentralizāciju, veselības un sociālās aprūpes un transporta sistēmu attīstību, Latvijas Republikas teritorijas līdzsvarota attīstība un apdzīvotība, precīzas norādes par valsts, pašvaldību un teritoriālo vienību pārvaldes (vai pašpārvaldes) funkciju sadali, pašvaldību finanšu izlīdzināšanas sistēmas pielāgošana pēc reformas, iekšējās un ārējās migrācijas novērtējums un to seku izvērtējums, pašvaldību perifēriju līdzvērtīga pārstāvniecība lēmumu pieņemšanas procesā, reformas rezultātu un efektivitātes novērtēšanas kārtība (rādītāji un metodika).**

Dome uzskata, ka reformas virzītājiem nepieciešams visaptverošās diskusijās uzklausīt vietējo iedzīvotāju viedokļus, priekšlikumus, veikt to analīzi, sniegt skaidrojumus un pieņemt tāda satura likumus, kuri vienotu sabiedrību kopīga mērķa sasniegšanai.

Ņemot vērā iepriekš minēto, atklāti balsojot: PAR –14 (Elīna Stapulone, Dace Kalniņa, Aivars Tīdemanis, Elīna Krieviņa, Mārīte Raudziņa, Arnis Melbārdis, Jānis Ročāns, Aivars Kalnietis, Normunds Kažoks, Ināra Roce, Elīna Krieviņa, Māris Baltiņš, Baiba Karlsberga, Sarmīte Orehova), PRET –nav, ATTURAS –nav, Priekuļu novada dome **nolemj**:

1. Neatbalstīt Saeimā 1.lasījumā pieņemto likumprojektu “Administratīvo teritoriju un apdzīvoto vietu likums” .
2. Lēmumu nosūtīt Latvijas Republikas Saeimas Administratīvi teritoriālo reformu komisijai.

Domes priekšsēdētāja (paraksts) Elīna Stapulone